NARIADENIE KOMISIE (ES) č. 884/2009
z 23. septembra 2009,
ktorým sa ustanovuje forma a obsah účtovných údajov predkladaných Komisii na účely zúčtovania EPZF a EPFRV, ako aj na účely monitorovania a prognóz
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (1), a najmä na jeho článok 42,
keďže:
(1)
V článku 8 ods. 1 nariadenia Komisie (ES) č. 885/2006 z 21. júna 2006, ktorým sa ustanovujú podrobné pravidlá uplatňovania nariadenia Rady (ES) č. 1290/2005, pokiaľ ide o akreditáciu platobných agentúr a iných orgánov a zúčtovania EPZF a EPFRV (2), sa uvádza, že sa má stanoviť forma a obsah účtovných údajov uvedených v článku 7 ods. 1 písm. c) uvedeného nariadenia a spôsob, akým sa majú zasielať Komisii.
(2)
Forma a obsah účtovných údajov, ktoré sa majú predkladať Komisii na účely zúčtovania Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), ako aj na účely sledovania a prognóz, sú v súčasnosti stanovené v nariadení Komisie (ES) č. 941/2008 (3).
(3)
Prílohy k nariadeniu (ES) č. 941/2008 sa v rozpočtovom roku 2010 nesmú uplatniť na ich zamýšľané účely. Nariadenie (ES) č. 941/2008 by sa preto malo zrušiť a nahradiť novým nariadením, ktorým sa stanoví forma a obsah účtovných údajov na tento rozpočtový rok.
(4)
Opatrenia stanovené v tomto nariadení sú v súlade so stanoviskom Výboru pre poľnohospodárske fondy,
PRIJALA TOTO NARIADENIE:
Článok 1
Forma a obsah účtovných údajov uvedených v článku 7 ods. 1 písm. c) nariadenia (ES) č. 885/2006 a spôsob, akým sa majú zasielať Komisii, sú ustanovené v prílohách I (tabuľka X), II (Technické špecifikácie prenosu počítačových súborov do EPZF a EPFRV), III (Aide-mémoire) a IV (Štruktúra rozpočtových kódov [F109]) k tomuto nariadeniu.
Článok 2
Nariadenie (ES) č. 941/2008 sa zrušuje s účinnosťou od 16. októbra 2009.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 16. októbra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. septembra 2009